CELEX: 
Language: sl
Date: 2021-12-16 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v linearnih fluorescentnih sijalkah za splošno razsvetljavo z dvojnim podnožjem zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva navedene vrste uporabe živega srebra v linearnih fluorescentnih sijalkah za splošno razsvetljavo z dvojnim podnožjem.
            
            
               Direktiva RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO), kot je določeno v njenem členu 4. Trenutno je omejenih deset snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 Direktive določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev ali razveljavitev izjem. V skladu s členom 5(1)(a) se izjeme vključijo v prilogi III in IV samo, če se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter če je izpolnjen kateri koli od naslednjih pogojev: (i) odstranitev ali nadomestitev snovi tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnika, ki bi jih povzročila nadomestitev snovi, bi utegnili prevladati nad skupnimi prednostmi za okolje, zdravje in varnost potrošnikov. 
            
            
               Poleg tega se morata pri odločitvah o izjemah in njihovem trajanju upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo sprejeti ob upoštevanju vseh možnih vplivov na inovacije. Kadar je primerno, se mora pri oceni splošnih vplivov izjeme upoštevati celotni življenjski cikel. 
            
            
               Člen 5(1) tudi določa, da mora Komisija sprejeti posamezne delegirane akte za vključitev ali po potrebi izbris materialov in komponent EEO za posebne vrste uporabe, navedene na seznamih v prilogah III in IV. Člen 5(3) in Priloga V določata postopek za predložitev zahtevkov glede izjem.
            
            
            
               2.POSVETOVANJA PRED SPREJETJEM AKTA
            
            
               Komisija je prejela zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS.
            
            
               Sedanja izjema 2(a), vnosi 1 do 5, iz Priloge III dovoljujejo uporabo živega srebra v linearnih fluorescentnih sijalkah za splošno razsvetljavo z dvojnim podnožjem, ki ne presega naslednjih vrednosti (na sijalko): 
            
            
               2(a)(1) tripasovne fosforne z normalno življenjsko dobo in premerom cevi < 9 mm (npr. T2): 4 mg;
            
            
               2(a)(2) tripasovne fosforne z normalno življenjsko dobo in premerom cevi ≥ 9 mm in ≤ 17 mm (npr. T5): 3 mg; 
            
            
               2(a)(3) tripasovne fosforne z normalno življenjsko dobo in premerom cevi > 17 mm in ≤ 28 mm (npr. T8): 3,5 mg; 
            
            
               2(a)(4) tripasovne fosforne z normalno življenjsko dobo in premerom cevi > 28 mm (npr. T12): 3,5 mg; 
            
            
               2(a)(5) tripasovne fosforne z dolgo življenjsko dobo (≥ 25 000 ur): 5 mg.
            
            
               Komisija je decembra 2014 in januarja 2015 prejela dva zahtevka za obnovitev te izjeme. Eden od zahtevkov je bil januarja 2020 dopolnjen z dodatnimi informacijami. Vlagatelja sta v bistvu trdila, da nadomestki za vse zadevne vrste uporabe niso na voljo. En vlagatelj je navedel, da čeprav so alternative s svetlečimi diodami brez živega srebra vedno bolj dostopne na trgu EU, niso vedno popolnoma združljiv nadomestni del za široko paleto linearnih fluorescentnih sijalk za potrošnike in poklicne končne uporabnike
                  4
               . Drugi vlagatelj je trdil podobno
                  5
               .
            
            
               V skladu z zahtevami direktive RoHS (člen 5(5), drugi pododstavek) izjema ostane veljavna, dokler Komisija ne sprejme odločitve o zahtevku za obnovitev.
            
            
               Za oceno zahtevkov za obnovitev navedene izjeme je Komisija junija 2015
                  6
                začela študijo, ki se je zaključila leta 2016, da bi izvedla zahtevano tehnično in znanstveno oceno, vključno z osemtedenskim spletnim posvetovanjem z deležniki
                  7
               . Poleg navedene študije, v kateri so bili ocenjeni obsežni tehnični in znanstveni podatki ter prejeti prispevki, kot je dokumentirano v poročilu o študiji, je Komisija izvedla dve dopolnilni študiji/posodobitvi, v katerih so sodelovali deležniki. Leta 2019 je bila objavljena študija
                  8
               , ki se je osredotočila na družbeno-ekonomsko oceno in razpoložljivost nadomestkov, leta 2020 pa je bila ta študija na podlagi najnovejših podatkov in modeliranja posodobljena
                  9
               . Objavljena so bila končna poročila o študiji in posodobitvah družbeno-ekonomskih ocen
                  10
               ; deležniki so bili o tem uradno obveščeni.
            
         
         
            
               Komisija se je na srečanju strokovnjakov 1. septembra 2016, 29. oktobra 2018 in 21. oktobra 2019 posvetovala s strokovno skupino držav članic za delegirane akte na podlagi direktive RoHS. Komisija je julija 2020 v pisnem posvetovanju obvestila tudi strokovno skupino držav članic o posodobitvi družbeno-ekonomske ocene iz leta 2020 in zbrala stališča držav članic o predlaganem ukrepanju. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  11
               . Svet in Evropski parlament sta bila o vseh dejavnostih uradno obveščena.
            
            
               V podporni študiji so bile zlasti izpostavljene naslednje tehnične informacije in ocene:
            
            
               ·V študiji iz let 2015 in 2016 je bilo ugotovljeno, da so na trgu Unije na voljo zanesljivi nadomestki brez živega srebra. V študiji so bili navedeni številni dokazi, da je nadomestitev živega srebra v kategorijah sijalk, ki jih zajema izjema, znanstveno in tehnično izvedljiva.
            
            
               ·V posodobitvah študije iz let 2019 in 2020 je bil poudarek na razpoložljivosti nadomestkov in družbeno-ekonomskem vplivu nadomestitve. V posodobitvah študije se pokazalo, da so skupni stroški nadomestitve v veliki meri odvisni od deleža sijalk, ki so na trgu na voljo kot nadomestki, in da bi se stroški nadomestitve sorazmerno hitro izravnali s koristmi, ki bi jih prinesli s tem povezani prihranki energije. Posodobitev družbeno-ekonomske ocene iz leta 2020 je pokazala, da bi se z nadomestitvijo živega srebra z alternativami s svetlečimi diodami (LED) v kategorijah sijalk, ki so zajete v oceni, preprečilo dajanje na trg EU 2 882 kg živega srebra v sijalkah
                  12
               . Na splošno bi se prezgodnji nastanek e-odpadkov zaradi potrebe po spremembi ožičenja sijalk in njihovi nadomestitvi pri nekaterih kategorijah sijalk izravnal s preprečitvijo uporabe živega srebra v prihodnosti in z doseganjem znatnih prihrankov energije
                  13
               . V znanstvenih in tehničnih ocenah, v katere so bila vključena tudi posvetovanja z deležniki, je bilo navedeno, da v zvezi z izjemo 2(a)(1) do (5) zdaj nobena merila za izjemo niso izpolnjena. Poleg tega je bila razpoložljivost nadomestkov dokumentirana, izračuni, ki temeljijo na družbeno-ekonomskem vplivu nadomestitve, pa so pokazali skupne prihranke ter skupne prednosti za okolje, zdravje in varnost potrošnikov.
            
            
               V znanstvenih in tehničnih ocenah, v katere so bila vključena tudi posvetovanja z deležniki, je bilo navedeno, da v zvezi z izjemo 2(a)(1) do (5) zdaj nobena merila za izjemo niso izpolnjena. Razpoložljivost nadomestkov je bila dokumentirana, izračuni, ki temeljijo na družbeno-ekonomskem vplivu nadomestitve, pa so pokazali skupne prihranke ter prednosti za okolje, zdravje in varnost potrošnikov.
            
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta je bilo prejetih 23 prispevkov. Izraženi pomisleki so bili obravnavani, sprememba osnutka akta pa se ni zdela potrebna.
            
            
               3.PRAVNI ELEMENTI DELEGIRANEGA AKTA
            
            
               Z delegirano direktivo se na podlagi člena 5(1) razveljavlja izjema 2(a), vnosi (1) do (5), iz Priloge III k Direktivi 2011/65/EU za uporabo živega srebra v določene namene. 
            
            
               Komisija je v oceni, ki je temeljila na podpornih študijah in posvetovanjih, ugotovila, da zahtevek za izjemo ne izpolnjuje nobenega od meril iz člena 5(1)(a) direktive RoHS, ki upravičujejo razširitev izjeme: živo srebro se lahko nadomesti z zanesljivimi nadomestki v kategorijah sijalk, ki jih zajema ta izjema, kar je znanstveno in tehnično izvedljivo, navedeni pa so tudi dokazi, da pri skupnem vplivu nadomestitve prednosti za okolje, zdravje in varnost potrošnikov v veliki meri prevladajo nad kakršnimi koli negativnimi vplivi. Z nadomestitvijo se ne bi le preprečilo dajanje znatnih količin živega srebra na trg EU, temveč bi se tudi dosegli prihranki energije in spodbudile inovacije
                  14
               . Ta ocena izhaja iz najnovejših tehničnih in znanstvenih dokazov ter posodobljenih tržnih informacij, vključenih v zgoraj navedene podporne študije. Skratka, pogoji za izjemo niso več izpolnjeni, vnosi 2(a)(1) do (5) pa se črtajo v skladu s členom 5(1)(b).
            
            
               Datum izteka veljavnosti te izjeme je določen v skladu s členom 5(6) direktive RoHS, ki določa, da v primeru razveljavitve izjeme ta preneha veljati ne prej kot 12 mesecev in najpozneje 18 mesecev po datumu navedene odločitve. Pri izjemi 2(a), vnosi (1), (4) in (5), ni posebnih vidikov, ki bi upravičili določitev daljšega datuma od najzgodnejšega datuma izteka veljavnosti, tj. 12 mesecev po datumu odločitve. Za vnosa izjeme 2(a)(2) (linearne fluorescentne sijalke T5) in (3) (linearne fluorescentne sijalke T8) se predlaga prehodno obdobje 18 mesecev. To je najdaljše možno prehodno obdobje za odločitev, ki razveljavlja izjemo na podlagi ocene glede na merila iz direktive RoHS ter ob polnem upoštevanju razpoložljivosti manj naprednih nadomestkov in družbeno-ekonomskega vpliva nadomestitve. Odobritev najdaljšega možnega prehodnega obdobja odraža tudi dejstvo, da se ta izjema uporablja za veliko količino sijalk, in omogoča dovolj časa za vzpostavitev potrebnih ureditev za nove sijalke, ki vsebujejo živo srebro in ki se po datumu izteka izjeme ne smejo dati na trg EU.
            
            
               Pravni instrument je delegirana direktiva, kar je v skladu s pooblastitvenim pravnim aktom – Direktivo 2011/65/EU, zlasti s pooblastilom iz člena 5(1) in člena 20 navedene direktive. V skladu z običajno prakso za delegirane direktive v zvezi z izjemami iz direktive RoHS določa časovni okvir šestih mesecev po začetku veljavnosti. 
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z razveljavitvijo izjeme za uporabo sicer prepovedanih snovi za posebne namene, z določbami in pogoji iz direktive RoHS ter postopkom za prilagajanje prilog III in IV znanstvenemu in tehničnemu napredku.
            
            
               Delegirana direktiva ne vpliva na proračun EU.
            
            
               DELEGIRANA DIREKTIVA KOMISIJE (EU) .../…
            
            
               z dne 16.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v linearnih fluorescentnih sijalkah za splošno razsvetljavo z dvojnim podnožjem zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  15
                ter zlasti člena 5(1), točka (b), Direktive,
            
         
         
            
               ob upoštevanju naslednjega:
            
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete vrste uporabe iz Priloge III k navedeni direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU. 
            
            
               (4)Komisija je s Sklepom 2010/571/EU
                  16
                med drugim odobrila izjemo za uporabo živega srebra v linearnih fluorescentnih sijalkah za splošno razsvetljavo z dvojnim podnožjem (v nadaljnjem besedilu: izjema), ki je zdaj navedena kot izjema 2(a)(1), 2(a)(2), 2(a)(3), 2(a)(4) in 2(a)(5) v Prilogi III k Direktivi 2011/65/EU. Izjema je v skladu s členom 5(2), drugi pododstavek, točka (a), navedene direktive prenehala veljati 21. julija 2016.
            
            
               (5)Živo srebro se uporablja v linearnih fluorescentnih sijalkah za splošno razsvetljavo z dvojnim podnožjem za proizvodnjo ultravijolične svetlobe, ki se nato s fluorescentnim premazom na sijalki pretvori v vidno svetlobo. 
            
            
               (6)Komisija je 19. decembra 2014 in 15. januarja 2015 prejela zahtevka za obnovitev izjeme (v nadaljnjem besedilu: zahtevka za obnovitev), kar je v roku iz člena 5(5) Direktive 2011/65/EU, en zahtevek pa je bil nato 20. januarja 2020 posodobljen. V skladu s členom 5(5), drugi pododstavek, Direktive 2011/65/EU ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevkov za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da so postali na voljo zadostno zanesljivi nadomestki brez živega srebra za vrste sijalk, ki jih zajema izjema, ter da je nadomestitev živega srebra v teh sijalkah znanstveno in tehnično izvedljiva. Poleg tega je bilo v navedeni oceni ugotovljeno, da bi prednosti nadomestitve jasno odtehtale vse negativne vplive. 
            
            
               (8)Ocena zahtevkov za obnovitev je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (9)Ker pogoji iz člena 5(1), točka (a), Direktive 2011/65/EU niso več izpolnjeni, bi bilo treba zahtevka za obnovitev zavrniti. Datume izteka izjeme bi bilo treba določiti v skladu s členom 5(6) navedene direktive.
            
            
               (10)Direktivo 2011/65/EU bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
         
         
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 16.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/ 
                     Lighting_Europe/2a1_LE_RoHS_Exemption__Req_Final.pdf.
               
               
                  
                     (5)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/ 
                     NARVA/01_02_a__2b3_4a.pdf.
               
               
                  
                     (6)
                  
                        Končno poročilo o študiji je na voljo na naslovu 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (7)
                  
                        Obdobje posvetovanja: od 21. avgusta 2015 do 16. oktobra 2015, 
                  https://rohs.exemptions.oeko.info
                  .
               
               
                  
                     (8)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
                  .
               
               
                  
                     (9)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , od strani 92.
               
               
                  
                     (10)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (11)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen osnutek delegiranega akta.
               
               
                  
                     (12)
                  
                        Posodobitev družbeno-ekonomske ocene iz leta 2020 je vključevala kompaktne fluorescentne sijalke brez vgrajene krmilne naprave (CFLni), linearne fluorescentne sijalke s premerom cevi 9–17 mm (npr. T5) in 17–28 mm (npr. T8).
               
               
                  
                     (13)
                  
                        Glej prejšnjo opombo.
               
               
                  
                     (14)
                  
                        Zadevne izdelke ureja tudi Uredba Komisije (EU) 2019/2020 z dne 1. oktobra 2019 o določitvi zahtev za okoljsko primerno zasnovo svetlobnih virov in ločenih krmilnih naprav, ki se uporablja od 1. septembra 2021. V nasprotju z Direktivo 2011/65/EU zakonodaja o okoljsko primerni zasnovi ne omejuje snovi v izdelkih, temveč določa zahteve glede energijske učinkovitosti, ki jih je treba upoštevati, da se izdelki lahko dajo na trg. Kompaktne fluorescentne sijalke z vgrajenimi krmilnimi napravami (CFLi) se od 1. septembra 2021 dejansko ne bodo dajale na trg, saj niso skladne s temi zahtevami glede energijske učinkovitosti. Uredba Komisije (EU) 2019/2020 opredeljuje vsebnost živega srebra kot pomemben okoljski vidik v življenjskem ciklu svetlobnega vira, vendar priznava, da uporabo nevarnih snovi, vključno z živim srebrom v svetlobnih virih, ureja Direktiva 2011/65/EU. 
               
               
                  
                     (15)
                  
                        UL L 174, 1.7.2011, str. 88.
               
               
                  
                     (16)
                  
                        Sklep Komisije 2010/571/EU z dne 24. septembra 2010 o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku (UL L 251, 25.9.2010, str. 28).
               
            
      
    ---documentbreak--- 
      
         
         
            
               PRILOGA 
            
            
               Vnosi 2(a), 2(a)(1), 2(a)(2), 2(a)(3), 2(a)(4) in 2(a)(5) v Prilogi III k Direktivi 2011/65/EU se nadomestijo z naslednjimi:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „2(a)
                     
                  
                  
                     
                        Živo srebro v linearnih fluorescentnih sijalkah za splošno razsvetljavo z dvojnim podnožjem, ki ne presega (na sijalko):
                     
                  
                  
                     
                  
               
                     
                        2(a)(1)
                     
                  
                  
                     
                        tripasovne fosforne z normalno življenjsko dobo in premerom cevi < 9 mm (npr. T2): 4 mg
                     
                  
                  
                     
                        Preneha veljati [Urad za publikacije: 12 mesecev po objavi Delegirane direktive v Uradnem listu]
                     
                  
               
                     
                        2(a)(2)
                     
                  
                  
                     
                        tripasovne fosforne z normalno življenjsko dobo in premerom cevi ≥ 9 mm in ≤ 17 mm (npr. T5): 3 mg
                     
                  
                  
                     
                        Preneha veljati [Urad za publikacije: 18 mesecev po objavi Delegirane direktive v Uradnem listu]
                     
                  
               
                     
                        2(a)(3)
                     
                  
                  
                     
                        tripasovne fosforne z normalno življenjsko dobo in premerom cevi > 17 mm in ≤ 28 mm (npr. T8): 3,5 mg
                     
                  
                  
                     
                        Preneha veljati [Urad za publikacije: 18 mesecev po sprejetju Delegirane direktive]
                     
                  
               
                     
                        2(a)(4)
                     
                  
                  
                     
                        tripasovne fosforne z normalno življenjsko dobo in premerom cevi > 28 mm (npr. T12): 3,5 mg
                     
                  
                  
                     
                        Preneha veljati [Urad za publikacije: 12 mesecev po objavi Delegirane direktive v Uradnem listu]
                     
                  
               
                     
                        2(a)(5)
                     
                  
                  
                     
                        tripasovne fosforne z dolgo življenjsko dobo (≥ 25 000 ur): 5 mg.
                     
                     
                  
                  
                     
                        Preneha veljati [Urad za publikacije: 12 mesecev po objavi Delegirane direktive v Uradnem listu]“